**REGULAMENT
Duel intelectual între tinerii din raioanele Anenii Noi şi Ştefan Vodă**

**Anenii Noi, 18 septembrie 2016**

**Capitolul I. Informaţii generale**- Evenimentul dat face parte dintr-o serie de activităţi organizate de Clubul Moldovenesc de Jocuri Intelectuale (CMJI) cu suportul Ministerului Tineretului şi Sportului al Republicii Moldova.

- În Anenii Noi, acest eveniment este organizat în parteneriat cu Secţia Cultură, Turism şi Sport a raionului Anenii Noi şi cu Direcţia Educaţie a raionului Anenii Noi.

- Deciziile organizatorice se iau de CMJI, iar în caz de necesitate – acestea fiind coordonate cu partenerul local.
- Cheltuielile de bază sunt suportate de CMJI, în baza unui grant oferit de Ministerului Tineretului şi Sportului al Republicii Moldova.

**Capitolul II. Concursul**

- Concursul se desfăşoară pe parcursul unei zile (18 septembrie 2016), la Casa de cultură din oraşul Anenii Noi.

- Duelul intelectual pune faţă în faţă elevi din instituţiile de învăţământ reprezentând 2 părţi: raionul Anenii Noi şi raionul Ştefan Vodă.

- Duelul este compus din 2 competiţii: Ce? Unde? Când? şi Trivia Quiz.

- La finalul duelului va fi desemnată partea câştigătoare (dintre Anenii Noi / Ştefan Vodă), dar şi clasamentul echipelor în cele 2 competiţii.

**Capitolul III. Orarul concursului**

10.00 - 10.30 Pregătiri pentru concurs, înregistrarea echipelor.

10.30 – 11.00 Inaugurarea duelului, prezentarea echipelor.

11.00 - 13.00 Competiţia Ce? Unde? Când?

13.00 - 13.30 Pauză de masă (fourchette)

13.30 - 16.00 Competiţia Trivia Quiz

16.00 - 16.15 Anunţarea rezultatelor finale şi premierea

**Capitolul IV. Competiţia de Ce? Unde? Când?**- Competiţia va fi compusă din 36 de întrebări de Ce? Unde? Când? Întrebările vor fi distribuite în 3 runde a câte 12 întrebări.

- Pachetul va avea o dificultate mică spre medie, cu întrebări din diverse domenii. Majoritatea întrebărilor nu vor necesita cunoştinţe foarte aprofundate, răspunsurile putând fi deduse logic şi prin discuţii.

- Se joacă după regulile standarde ale formatului sportiv: după citirea întrebării echipa discută un minut şi oferă răspunsul în scris.

- Clasamentul competiţiei este realizat în baza nr. de răspunsuri corecte. În caz de egalitate, este avantajată echipa care a dat un răspuns mai aproape de final.

**Capitolul V. Competiția de Trivia Quiz**- Competiția este compusă din 6 runde tematice (inclusiv o rundă muzicală și una de conexiuni). Fiecare rundă este compusă din 10 întrebări. Echipele dau răspunsurile după fiecare rundă.

- Regula jokerului. O dată per joc, fiecare echipă poate lua o rundă joker, anunțând despre asta înainte de startul rundei. Echipa va dubla punctele acumulate la runda respectivă.

- Spre deosebire de competiția de Ce? Unde? Când?, întrebările de la Trivia Quiz se bazează mai mult pe cunoștințe.

- Clasamentul competiției este realizat în baza nr. de puncte acumulate. În caz de egalitate, este avantajată echipa care a dat un nr. mai mare de răspunsuri corecte la oricare rundă, fără a lua în considerație jokerul.

**Capitolul VI. Participanţii
- Participanţi vor fi elevii din instituţiile de învăţământ din raioanele Anenii Noi şi Ştefan Vodă.**

**- Fiecare dintre cele 2 raioane va fi reprezentat de către 6 echipe.**

**- O echipă va fi compusă din cel mult 6 jucători de bază şi opţional, cel mult 2 jucători de rezervă. În fiecare echipă vor fi cel puţin 4 jucători. Componenţa finală a echipelor va fi comunicată organizatorilor în ziua competiţiei.**
- Modificările în componenţă se pot face între runde.
**- Echipelor care se vor prezenta cu mai puţin de 4 jucători în componenţă nu li se va permite participarea în concurs.**

**- Echipele pot fi însoţite de membri nejucători (de ex. profesori), care se vor ocupa de organizarea echipei, însă nu vor participa la joc.**

**Capitolul VII. Rezultatul duelului
- Pe lângă clasamentul fiecărei competiții în parte va fi realizat și un scor general între cele 2 părți duelante.**

**- Pentru clasamentul general va conta media de răspunsuri corecte acumulată de fiecare parte pentru ambele concursuri, după cum urmează:**

**a) Media de la concursul Ce? Unde? Când? va conta la 100%.**

**b) Media de la concursul Trivia Quiz va conta la 50%.**

**Capitolul VIII. Contestaţiile**- O comisie de contestaţii din cel puţin 2 persoane va fi instituită de către CMJI. Componenţa acesteia va fi anunţată înainte de începutul competiţiei.
- Comisia de contestaţii se va expune asupra contestaţiilor până la anunţarea rezultatelor finale.

**Capitolul IX. Alte detalii**

- Pe parcursul competiţiilor vor fi urmărite regulile de Fair Play (faptul ca echipele să nu se inspire din alte surse, să nu se comunice între echipe în timpul discuţiei întrebărilor, etc.). În cazul care vor fi depistate astfel de încălcări, persoane sau echipe pot fi rugate să părăsească sala.

- Membrii echipelor pot fi susţinuţi în sală de prieteni şi colegi.

- Rezultatele concursului vor fi publicate pe site-ul oficial al Clubului Moldovenesc de Jocuri Intelectuale -[www.cuc.md](http://www.cuc.md), precum şi prin mijloacele media aflate la dispoziţia Autorităților publice locale.